Mariann Fischer Boel (V), 1998-01-20:
Med de to lovforslag fra henholdvis regeringen og Enhedslisten om afgift på antibiotika og vækstfremmere, vi behandler i dag, har vi et fint eksempel på, at virkeligheden har overhalet lovgivningen; det er jeg helt enig med hr. Erik Mortensen i.
Siden lovforslagene gik i trykken, har fødevareministeren nemlig forbudt virginiamycin, der er en af de ti antibiotiske vækstfremmere, som er nævnt i regeringens lovforslag. Der er også sket andre store fremskridt, siden lovforslaget blev fremsat.
Brancherne og landbruget har ad frivillighedens vej allerede sikret, at vækstfremmere ikke bruges til kvæg, den 16. januar trådte en omfattende aftale i kraft for hele fjerkræbranchens vedkommende, og fra den 1. marts skal svineproducenter med deres underskrift forpligte sig til ikke at bruge antibiotika til slagtesvin over 35 kg. De landmænd, der af den ene eller anden grund ikke måtte ønske at skrive under på denne aftale, bliver ramt direkte på pengepungen med en lavere afregningspris på slagterierne, så de reelt vil få en lavere pris for deres svin, end hvis de bruger den afgiftsmodel, der ligger i lovforslaget, og det synes jeg er lidt tankevækkende.
I Venstre mener vi nemlig, at en ensidig dansk afgift ikke er det, der skal til for at løse problemerne med brugen af vækstfremmere og risikoen for resistensudvikling og udvikling af krydsresistens over for beslægtede antibiotika, som anvendes til human medicin.
Det vil efter vores mening også skabe en falsk tryghed hos forbrugerne, idet det jo er sådan, at importeret svinekød formodentlig en tid endnu vil være produceret ved hjælp af vækstfremmere.
Derfor vil vi opfordre, og det bliver jo nok fødevareministeren, til at sætte alle kræfter ind på at få indført et generelt forbud mod brug af antibiotiske vækstfremmere i hele EU.
Det er også en opfordring, der er kommet fra WHO, her ønsker man heller ikke, at der i fremtiden bruges vækstfremmere. Det er i øvrigt tankevækkende, at diskussionen om afskaffelse af vækstfremmere indtil nu ikke har været på dagsordenen for ministerrådsmøderne, og vi mener bestemt, det haster.
Det er jo rent faktisk sådan i dag, at Finland har haft en undtagelse for i hvert fald to vækstfremmere, og den undtagelse faldt væk ved udgangen af 1997.
Sverige har et forbehold, der gælder samtlige vækstfremmere, men det forbehold falder væk ved udgangen af 1998, så derfor er en beslutning på området bestemt vigtig.
de andre parlamenters udvalg, at det her skal altså på dagsordenen hurtigst muligt.
Jeg kan sige, at vi i dag har fået en tilbagemelding fra det franske parlament, som bakker de danske initiativer op.
Hvis man kigger på de to fremsatte forslag, kan intentionerne måske ved første øjekast virke meget tilforladelige; men jeg finder, at forslagene reelt legaliserer brugen af vækstfremmere, bare man betaler for det.
Resistensspørgsmålet, der jo er det store problem, bliver overhovedet ikke løst, så kan jeg overhovedet ikke forestille mig, at Forbrugerrådet kan være særlig tilfreds med denne model til at løse hele vækstfremmerspørgsmålet.
Fra Venstres side vil vi deltage positivt i en udvalgsbehandling for at finde en løsning, der i sidste instans sikrer forbrugeren
bedst muligt.